***I anledning 25 års jubileet for Samarbeid menighet og misjon (SMM) har Bispemøtet og SMM samarbeidet om en artikkel til landets menighetsblad til bruk for eksempel i åpenbaringstiden 2020. Menighetene står fritt til å bruke deler eller hele artikkelen og til evt. å bruke den på menighetens nettside.***

**Skapt - døpt - sendt - SMM 25 år**

**Døpt til å dele!**

Når vi døpes, får vi del både i et lokalt, men også et grensesprengende globalt felleskap med samme oppdrag. Korset som presten tegner på den som døpes ved døpefonten, gir en dyp tilhørighet, - til Kristus naturligvis og den lokale menighet, - men også til hele den verdensvide kirke. Vi blir del av noe større enn oss selv som også gir retning for livet vårt. Vi sendes ut for å bety en forskjell i verden.

I samarbeidet mellom Den norske kirke og misjonsorganisasjonene som kalles *SMM* har det utkrystallisert seg et ønske om å styrke vår kristne identitet som Skapt - døpt - sendt: Hvert enkelt menneske er *skapt* i Guds bilde som unike og umistelige.Vi er *døpt* til å tilhøre Jesus Kristus i liv og død. Og vi er *sendt* til våre medmennesker og til verden for å bety en forskjell og dele den kristne tro i ord og handling.

**Kirken - et delefolk**

Noen forbinder ordet «misjon» med kulturimperialisme og tvang til tro. Egentlig betyr det «sendelse» (latin: missio).

Den norske kirke sier i sin visjon at vi er *en misjonerende kirke.* Men hvorfor beholde misjons-ordet når det kan gi feil assosiasjoner?

For å holde fast ved at vi som kirke og døpte faktisk har del i noe som er for alle. Den kristne Gud er Gud for alle, ikke bare for noen bestemte folk, grupper eller miljø. Gud er universell. Også for å minne oss om at vi ikke har rett til å holde det for oss selv; tvert imot blir vi sendt for å dele i ord og handling. Vi er som døpte et delefolk, sendt for å dele både det vi har av materielle goder, og de dype skatter vi har i vår tro: Forsoning, tilgivelse, rettferdighet etc.!

Det handler om at vi som kirke ikke kan være oss selv nok. Det handler om gjestfrihet, om å invitere inn i åpne felleskap, og også om og gå ut, ofte utenfor vår egen komfortsone. Kirken er både et «kom» og et «gå», slik ungdommens kirkemøte har sagt det.

**Samarbeid menighet og misjon - SMM 25 år**

Samarbeidet mellom Den norske kirke og misjonsorganisasjonene – SMM - feirer 25 år (1994-2019). Pr. i dag har 955 av Den norske kirkes om lag 1200 menigheter misjonsavtale med en eller flere av de syv SMM-organisasjonene (se mer på *kirken.no/smm*). Det er strålende! Dette har vi fått til sammen!

SMM`s visjon som har stått seg i disse 25 årene lyder:

*Sammen om misjonerende menigheter
hvor evangeliet frigjør og utruster mennesker
til å dele troen
gjennom handling, nærvær og ord
lokalt og globalt*

**Samarbeid i over 40 land**

Gjennom samarbeidet med SMM-organisasjonene har norske lokalmenigheter dermed et konkret tilknytningspunkt til det globale kirkefellesskapet. Misjon blir ofte sammenlignet med et vindu. Med et åpent vindu får vi både frisk luft inn og syn ut. Det er noe befriende og sunt med et åpent vindu. Vi blir ikke innestengt i vår egen lille virkelighet, men åpner opp for verden. Gjennom samarbeid med de sju misjonsorganisasjonene og deres partnere og søsterkirker har vi mottatt impulser og relasjoner som har skapt noe nytt hos oss.

Men i dagens situasjon trenger vi i enda større grad å se oss som døpt inn i den verdensvide kirke med et felles oppdrag! Menighetene oppfordres til å la denne identiteten prege trosopplæring, gudstjenesteliv og måten vi er kirke på.

 Hva gjør din menighet og lokalmiljø ut av denne muligheten?

De sju organisasjonene i SMM er:

*NMS, Normisjon, Misjonsalliansen, Israelsmisjonen, Stefanusalliansen, HimalPartner, Areopagos*

*Mer info på* [*www.kirken.no/smm*](http://www.kirken.no/smm)